幕幕養眼,近鏡都唔輸傳蝕,睇落似兩姊妹一樣!佢哋另外拍埋宣傳片谷劇,李婉華化淡妝都同樣省鏡!
靚樣逆齡冇咩風霜已經好過份,點知李婉華喺社交網公開嘅度假相更加犯規!
Sharp爆比堅尼之下嘅一身Fit爆曲線完全不得了,佢仲無P圖,大方騷埋生完BB嘅自然痕跡,分享健康性感美!
唔好話男人,就連女人都忍唔住望多幾眼!50歲身依然Keep得咁好,到底有咩方法?
講到點Keep住Fit爆身材嘅心得,李婉華就話完全無節食,全靠做運動,仲話跑步最重要,感覺成個人脫胎換骨,而且可以令痛症消失!佢自返言大約每星期跑兩、三次,保持心情開朗,個人自然後生!聽到未?
李婉華與老公李守正先後生下大女同一對孖仔,而家同青春期嘅囡囡Natalie好似孖公仔咁,佢仲話個女去到邊都畀人撩,令佢開始擔心。
雖然Natalie有晒本錢,跳舞同唱歌都好有天分,鋼琴仲達10級演奏級,但李婉華就話而家娛樂圈同以前唔同,唔太想個女入行。
擁有一頭秀麗長髮的Natalie同媽咪十足餅印一樣!
與劉玉翠及張錦程等同屆於香港演藝學院畢業,李婉華1989年於無綫出演處境喜劇《公私三文治》成功上位,更撻著同劇嘅吳鎮宇,後來合演《卡拉屋企》成為收視福星!
可惜兩人相戀八年最後分手收場。
李婉華曾於《金毛獅王》中演「紫衫龍王」,古裝都一樣零死角!
電影方面,李婉華時有性感演出,與梁家輝合演的《至尊三十六計之偷天換日》就化身萬人迷「Mona」,多個造型索到爆,同床猜包剪泵一幕場面爆笑!
二人另有合作《新難兄難弟》,佢亦有出演《撞板風流》與《大話情人》等電影。
雖然是為圈中一代女神,相信實好多人追,但李婉華感情方面完全唔混亂,同吳鎮宇甩拖後戀上亞視劇集《馬永貞》拍檔何家勁,不過對方主力於內地發展,想結婚生仔嘅李婉華最後決定斷纜結束3年情。
婚後定居溫哥華嘅佢於當地相夫教子外,另於中文電台開咪做節目主持,都有訪問唔少香港藝人。好似楊明同袁偉豪咁。
李婉華本身索爆,成班老友都一樣唔多識老,佢於無綫首套劇《旭日背後》就同「雯女」鄧萃雯合作,友誼延續30年,二人長期相隔兩地,但一到對方地頭都會約飯局,合照晒防腐靚樣!
至於李婉華同黎瑞恩都Friend爆,今年4月仲返香港睇對方開騷。
仲喺後台同周慧敏合照,朋友都係凍齡女神!